Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την απαγόρευση της εισαγωγής ερυθρού τόνου του Ατλαντικού (Thunnus thynnus) καταγωγής Ισημερινής Γουϊνέας και Σιέρα Λεόνε και την κατάργηση του κανονισμού (ΕΚ) αριθ. 2092/2000

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η διατήρηση και διαχείριση των αποθεμάτων τονοειδών στον Ατλαντικό Ωκεανό και στις προσκείμενες σε αυτόν θάλασσες, αποτελεί μέρος των αρμοδιοτήτων της διεθνούς επιτροπής για τη διατήρηση των τονοειδών και των παρόμοιων ειδών του Ατλαντικού (ICCAT). Η CICTA διασφαλίζει την χρηστή διαχείριση των αποθεμάτων τονοειδών με την επιβολή εμπορικών κυρώσεων στα μέρη που αποδεικνύεται ότι παραβαίνουν τα μέτρα αυτής. Η Επιτροπή, ως συμβαλλόμενο μέρος στην ICCAT, πρέπει να διασφαλίζει τη μεταφορά στο κοινοτικό δίκαιο των συστάσεων της ICCAT σε ό,τι αφορά τις εμπορικές κυρώσεις.

Με τον κανονισμό (ΕΚ) αριθ. 2092/2000, που εκδόθηκε στις 28 Σεπτεμβρίου 2000, η Κοινότητα μετέφερε τη σύσταση της ICCAT σχετικά με την απαγόρευση των εισαγωγών ερυθρού τόνου καταγωγής Μπελίζε, Ονδούρας και Ισημερινής Γουϊνέας. Από τότε, η ICCAT εξέδωσε σειρά συστάσεων σχετικά με την εισαγωγή του εν λόγω προϊόντος από τις τρεις αυτές χώρες και από άλλες χώρες. Επομένως, πρέπει να ληφθούν υπόψη οι τελευταίες αυτές συστάσεις, όπως περιγράφονται πιο κάτω, στο κοινοτικό δίκαιο.

Κατά την τακτική συνάντηση του Νοεμβρίου 2001, η ICCAT υιοθέτησε σύσταση που αίρει την απαγόρευση εισαγωγής, εκ μέρους των συμβαλλόμενων μερών αυτής, ερυθρού τόνου Ατλαντικού καταγωγής Ονδούρας υπό οποιαδήποτε μορφή, με ισχύ από τις 21 Σεπτεμβρίου 2002, τούτο δε κατόπιν της εγκαθιδρυθείσας συνεργασίας της Ονδούρας με την ICCAT και της ένταξής της στον οργανισμό αυτό.

Κατά την έκτακτη συνάντηση του Νοεμβρίου 2002, η ICCAT υιοθέτησε σύσταση για την απαγόρευση της εισαγωγής, από τα συμβαλλόμενα μέρη της, ερυθρού τόνου του Ατλαντικού καταγωγής Σιέρα Λεόνε υπό οποιαδήποτε μορφή, με ισχύ από τις 3 Ιουνίου 2003. Η απαγόρευση αυτή διατηρήθηκε κατά τη συνάντηση του Νοεμβρίου 2003.

Κατά τη συνάντηση του Νοεμβρίου 2003, η ICCAT υιοθέτησε σύσταση για την άρση της απαγόρευσης εισαγωγής, από τα συμβαλλόμενα μέρη αυτής, ερυθρού τόνου Ατλαντικού καταγωγής Μπελίζε, υπό οποιαδήποτε μορφή, με ισχύ από την 1η Ιανουαρίου 2004, κατόπιν προγράμματος μεταρρύθμισης το οποίο ξεκίνησε το Μπελίζε και το οποίο έχει στόχο την αυστηρή τήρηση των μέτρων διατήρησης και διαχείρισης του οργανισμού αυτού.

Κατά τις τρεις αυτές συναντήσεις, διατηρήθηκε η απαγόρευση εισαγωγής που εφαρμόζεται στην Ισημερινή Γουϊνέα.

Η Ευρωπαϊκή Κοινότητα είναι συμβαλλόμενο μέρος στην ICCAT από τις 14 Νοεμβρίου 1997 και, δυνάμει της κοινής εμπορικής πολιτικής, οι απαγορεύσεις εισαγωγής πρέπει να επιβάλλονται στο επίπεδο της Κοινότητας. Όπως συνέβη και με την έκδοση του κανονισμού (ΕΚ) αριθ. 2092/2000 του Συμβουλίου, η Κοινότητα κρίνει ότι τα μέτρα αυτά συμφωνούν πλήρως με τις υποχρεώσεις της στο πλαίσιο του ΠΟΕ δυνάμει των διατάξεων του άρθρου XX στοιχείο (α) της ΓΣΔΕ (1994), το οποίο προβλέπει τη δυνατότητα εφαρμογής εμπορικών μέτρων για την προστασία των εξαντλήσιμων πόρων, καθώς και με το άρθρο 2 παράγραφος 2 του παραρτήματος V της συμφωνίας εταιρικής σχέσης ΑΚΕ-ΕΚ, που υπεγράφη στην Κοτονού (Ισημερινή Γουϊνέα και Σιέρα Λεόνε).

Λαμβάνοντας υπόψη τις διάφορες συστάσεις της ICCAT, προτείνεται να καταργηθεί ο κανονισμός (ΕΚ) αριθ. 2092/2000 του Συμβουλίου και να αντικατασταθεί με την παρούσα πρόταση.

2004/0042 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την απαγόρευση της εισαγωγής ερυθρού τόνου του Ατλαντικού (Thunnus thynnus) καταγωγής Ισημερινής Γουϊνέας και Σιέρα Λεόνε και την κατάργηση του κανονισμού (ΕΚ) αριθ. 2092/2000

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα εξής :

(1) Η προστασία των αλιευτικών πόρων, ως εξαντλήσιμων φυσικών πόρων, αποτελεί επιτακτική ανάγκη, τόσο σε επίπεδο βιολογικής ισορροπίας όσο και στο επίπεδο προοπτικής για την παγκόσμια επισιτιστική ασφάλεια.

(2) Η διεθνής επιτροπή για τη διατήρηση των τονοειδών του Ατλαντικού (ICCAT), της οποίας η Ευρωπαϊκή Κοινότητα αποτελεί συμβαλλόμενο μέρος, υιοθέτησε το 1994, ένα σχέδιο δράσης για τη διασφάλιση της αποτελεσματικότητας του προγράμματος διατήρησης του ερυθρού τόνου του Ατλαντικού.

(3) Η διαχείριση των εν λόγω αποθεμάτων μπορεί να γίνει κατά τρόπο αποτελεσματικό από τα συμβαλλόμενα μέρη της ICCAT, οι αλιείς των οποίων υποχρεούνται να μειώσουν τα αλιεύματά τους ερυθρού τόνου του Ατλαντικού, μόνο εάν όλα τα μη συμβαλλόμενα μέρη που αλιεύουν ερυθρό τόνο του Ατλαντικού, συνεργαστούν με την ICCAT και τηρήσουν τα μέτρα διατήρησης και διαχείρισης που θεσπίζονται.

(4) Η ICCAT ανέφερε ότι τα πλοία της Ισημερινής Γουϊνέας και της Σιέρα Λεόνε αλιεύουν ερυθρό τόνο του Ατλαντικού κατά τρόπο που θίγει την αποτελεσματικότητα των μέτρων του οργανισμού αυτού για τη διατήρηση του εν λόγω είδους και στήριξε τη διαπίστωσή της σε στοιχεία που αφορούν τα αλιεύματα, το εμπόριο και τις παρατηρήσεις πλοίων.

(5) Οι εισαγωγές ερυθρού τόνου καταγωγής Μπελίζε, Ονδούρας και Ισημερινής Γουϊνέας από την Κοινότητα διέπονται επί του παρόντος, από τον κανονισμό (ΕΚ) αριθ. 2092/2000 [1], ο οποίος απαγορεύει την εισαγωγή ερυθρού τόνου από τις τρεις αυτές χώρες.

[1] ΕΕ L 249 της 4.10.2000, σ. 1.

(6) Η ICCAT έλαβε γνώση της ενίσχυσης της εγκαθιδρυθείσας συνεργασίας με την Ονδούρα για τη διατήρηση του ερυθρού τόνου του Ατλαντικού. Κατά την ετήσια συνεδρίασή της του 2001, συνέστησε την άρση της απαγόρευσης των εισαγωγών προϊόντων ερυθρού τόνου του Ατλαντικού, υπό οποιαδήποτε μορφή, η οποία επιβλήθηκε από τα συμβαλλόμενα μέρη στην Ονδούρα.

(7) Η ICCAT έλαβε γνώση της προόδου της εγκαθιδρυθείσας συνεργασίας με το Μπελίζε για τη διατήρηση του ερυθρού τόνου του Ατλαντικού. Κατά την ετήσια συνεδρίασή της του 2003, αποφάσισε την άρση της απαγόρευσης εισαγωγών προϊόντων ερυθρού τόνου του Ατλαντικού, υπό οποιαδήποτε μορφή, την οποία επιβάλλουν τα συμβαλλόμενα μέρη στο Μπελίζε από την 1η Ιανουαρίου 2004.

(8) Παρέμειναν άκαρπες οι προσπάθειες τις οποίες κατέβαλε η ICCAT προς τη Ισημερινή Γουϊνέα και τη Σιέρα Λεόνε για να ενθαρρύνει τις χώρες αυτές να τηρήσουν τα μέτρα διατήρησης και διαχείρισης του ερυθρού τόνου του Ατλαντικού.

(9) Η ICCAT συνέστησε στα συμβαλλόμενα μέρη να λάβουν τα αναγκαία μέτρα προκειμένου να καθιερώσουν απαγόρευση της εισαγωγής προϊόντων ερυθρού τόνου του Ατλαντικού, υπό οποιαδήποτε μορφή, καταγωγής Σιέρα Λεόνε και να συνεχίσουν να απαγορεύουν την εισαγωγή προϊόντων ερυθρού τόνου του Ατλαντικού, υπό οποιαδήποτε μορφή, καταγωγής της Ισημερινής Γουϊνέας. Τα μέτρα αυτά θα αρθούν εφόσον διαπιστωθεί ότι οι αλιευτικές δραστηριότητες των χωρών αυτών ευθυγραμμίζονται με τα μέτρα που έλαβε η ICCAT. Είναι επομένως αναγκαίο τα μέτρα αυτά να εφαρμοστούν από την Ευρωπαϊκή Κοινότητα, η οποία έχει αποκλειστική αρμοδιότητα στο θέμα αυτό.

(10) Για λόγους διαφάνειας, πρέπει να καταργηθεί ο κανονισμός (ΕΚ) αριθ. 2092/2000 και να αντικατασταθεί από τον παρόντα κανονισμό.

(11) Τα εν λόγω μέτρα είναι σύμφωνα με τις υποχρεώσεις που έχει αναλάβει η Ευρωπαϊκή Κοινότητα βάσει άλλων διεθνών συμφωνιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Δυνάμει του παρόντος κανονισμού, ως « εισαγωγή » νοούνται οι τελωνειακές διαδικασίες που αναφέρονται στο άρθρο 4, σημεία 15 (α) και 15 (β) καθώς και 16 (α) ως 16 (στ) του κανονισμού (ΕΟΚ) αριθ. 2913/92 του Συμβουλίου [2].

[2] ΕΕ L 302 της 19.10.1992, σ. 1.

Άρθρο 2

1. Απαγορεύεται η εισαγωγή στην Κοινότητα ερυθρού τόνου του Ατλαντικού (Thunnus thynnus) καταγωγής Ισημερινής Γουϊνέας και Σιέρα Λεόνε, που υπάγεται στους κωδικούς ΣΟ ex 0301 99 90, 0302 35 00, 0303 45 00, ex 0304 10 38, ex 0304 10 98, ex 0304 20 45, ex 0304 90 97, ex 0305 20 00, ex 0305 30 90, ex 0305 49 80, ex 0305 59 80 και ex 0305 69 80.

2. Απαγορεύεται η εισαγωγή κάθε μεταποιημένου προϊόντος, το οποίο παρασκευάζεται με βάση τον ερυθρό τόνο που αναφέρεται στην παράγραφο 1, και υπάγεται στους κωδικούς ex 1604 14 11, ex 1604 14 16, ex 1604 14 18 και ex 1604 20 70.

Άρθρο 3

Οι διατάξεις του παρόντος κανονισμού δεν εφαρμόζονται στις ποσότητες των προϊόντων που αναφέρονται στο άρθρο 2, καταγωγής Σιέρα Λεόνε, για τις οποίες μπορεί να αποδειχθεί, προς ικανοποίηση των αρμόδιων εθνικών αρχών, ότι ευρίσκονταν καθ´οδόν προς το έδαφος της Κοινότητας κατά την ημερομηνία έναρξης ισχύος αυτού και εφόσον η εισαγωγή λαμβάνει χώρα το αργότερο 14 ημέρες μετά την ημερομηνία αυτή.

Άρθρο 4

Καταργείται ο κανονισμός (ΕΚ) αριθ. 2092/2000.

Άρθρο 5

Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος